กองทุนส่งสัญญาณใกล้ถึงรอบหุ้นใหญ่
บลจ.เชื่อหุ้นขนาดใหญ่กำลังจะมา “แอสเซท พลัส” ออกทริกเกอร์เลือกเก็บหุ้น
27 ต.ค. 2557

บลจ.เชื่อหุ้นขนาดใหญ่กำลังจะมา “แอสเซท พลัส” ออกทริกเกอร์เลือกเก็บหุ้น
นายยืนยง เทพจำนงค์ ผู้อำนวยการอาวุโส ฝ่ายลงทุน-งานลงทุนในตราสารทุน บริษัทหลักทรัพย์จัดการกองทุน (บลจ.) กรุงไทย กล่าวว่า ตลาดหุ้นไทยที่ปรับเพิ่มขึ้นมาตั้งแต่ต้นปีนี้นั้น เป็นการปรับขึ้นจากหุ้นขนาดกลางและเล็ก ในขณะที่หุ้นขนาดใหญ่ยังปรับเพิ่มขึ้นได้น้อยกว่า แต่เชื่อว่าหลังจากนี้หุ้นขนาดใหญ่จะกลับมานำตลาดอีกครั้ง
ทั้งนี้ นายยืนยง ระบุว่า ตั้งแต่ต้นปีจนถึงวันที่ 16 ต.ค. หุ้นขนาดใหญ่ 50 ตัวแรกของตลาดหุ้นไทย หรือดัชนี SET50 ปรับเพิ่มขึ้นมาเพียง 14.6% ขณะที่หุ้นที่มีขนาดใหญ่ในอันดับที่ 51-100 ปรับเพิ่มขึ้นถึง 32.5% และหุ้นขนาดเล็กที่อยู่ดัชนี SET100 ปรับเพิ่มขึ้น 23.2%
“หุ้นไทยรอบนี้ปรับเพิ่มขึ้นจากแรงซื้อของนักลงทุนในประเทศ ซึ่งเน้นลงทุนในหุ้นขนาดกลางและเล็ก ทำให้หุ้นในกลุ่มนี้ปรับขึ้นมาชนะหุ้นขนาดใหญ่ แต่หลังจากนี้ที่นักลงทุนต่างชาติเริ่มเห็นนโยบายด้านต่างๆ ของรัฐบาลไทยเดินหน้าไปตามที่กำหนดไว้เรื่อยๆ จะช่วยสร้างความมั่นใจให้นักลงทุนต่างชาติกลับมา และจะเป็นโอกาสให้หุ้นขนาดใหญ่ปรับเพิ่มขึ้นได้ หลังจากที่นักลงทุนต่างชาติตกรถหุ้นไทยไปมาก”นายยืนยง กล่าว
นายยืนยง กล่าวอีกว่า ในปี 2558 นักลงทุนจะคาดหวังว่าการลงทุนภาครัฐและภาคเอกชน รวมทั้งการกระตุ้นเศรษฐกิจของรัฐบาลจะเป็นตัวขับเคลื่อนเศรษฐกิจไทย ดังนั้นกลุ่มหุ้นที่จะได้ประโยชน์คือธนาคาร และหุ้นที่ได้ประโยชน์จากการลงทุนภาครัฐ
นายรัชต์ โสดสถิตย์ กรรมการผู้จัดการ บลจ.แอสเซท พลัส เชื่อว่า เศรษฐกิจไทยจะกลับมาขยายตัวได้ตามปกติในปี 2558 และมีแนวโน้มขยายตัวได้มากกว่าที่ตลาดคาดการณ์ จากการขยายตัวจากการลงทุนในโครงสร้างพื้นฐานและมาตรการกระตุ้นเศรษฐกิจจากภาครัฐที่อาจจะมีประกาศออกมาเพิ่มเติม ทำให้นักลงทุนต่างชาติเชื่อมั่นในนโยบายเศรษฐกิจของประเทศและเริ่มกลับเข้ามาลงทุนอีกครั้งหนึ่ง
นอกจากนี้ บริษัทยังคงมุมมองเชิงบวกต่ออัตราการเติบโตของเศรษฐกิจในภูมิภาคเอเชีย โดยหากเปรียบเทียบแนวโน้มการเติบโตทางเศรษฐกิจระหว่างประเทศในภูมิภาคเอเชียกับประเทศที่พัฒนาแล้ว พบว่า อัตราการเติบโตทางเศรษฐกิจในประเทศแถบภูมิภาคเอเชีย ซึ่งมีแนวโน้มอัตราการเติบโตที่สูงกว่าประเทศที่พัฒนาแล้ว
“ช่วงนี้จึงเป็นจังหวะเหมาะที่จะลงทุนในตลาดหุ้นไทย บริษัทจึงเปิดขายกองทุนเปิดแอสเซท พลัส ทริกเกอร์ 5% ที่ตั้งเป้าหมายผลตอบแทน 5% ภายใน 5 เดือน โดยเปิดขายตั้งแต่วันที่ 24 ต.ค.-5 พ.ย.นี้” นายรัชต์ กล่าว
นายรัชต์ กล่าวถึงกลยุทธ์การลงทุนของกองทุนนี้ว่า จะเน้นการคัดเลือกหุ้นที่ได้รับประโยชน์จากโครงการลงทุนโครงสร้างพื้นฐานของภาครัฐทั้งทางตรงและทางอ้อม โดยจะให้น้ำหนักหุ้นในกลุ่มธนาคารพาณิชย์ กลุ่มวัสดุก่อสร้าง กลุ่มพัฒนาอสังหาริมทรัพย์ และกลุ่มรับเหมาก่อสร้าง และบริหารพอร์ตแบบแอ็กทีฟมากกว่ากองทุนหุ้นทั่วไป รวมทั้งปรับสัดส่วนหุ้นและเงินสดได้ตามสภาวะเหมาะสมและไม่มีข้อจำกัดการถือครองหุ้น